December | 2018 | penpunt
In 'n tydgleuf waar liefde en vrede oral verkondig word, tel ek Susan Olivier se eerste SuperRomanza op en lees van die mag wat liefde het om 'n mens se ingesteldheid, voorafopgesette ideas en voorkeure te verander. Anja keer terug na die plattelandse dorpie vanwaar sy weggevlug het toe haar verloofde se ontrou haar wêreld gekantel het. Sy moet noodgedwonge tyd daar deurbring, en in die proses moet sy stuksgewys die spoke van die verlede aanspreek.
Die vele randkarakters word aanvanklik vinnig aan die leser voorgestel en ek moes kophou. Later sou ek besef dat dit nodig was omdat daar 'n veelvlakkige storielyn tussen die buit eblaaie van die boek vasgevang moes word.
Verwerping, en gevolglike oorkompensasie, onderskryf grootliks Anja se ingesteldheid teenoor die dorp en sy mense. Mettertyd kom die leser agter hoeveel dit haar totale menswees gevorm het. Ander minder goeie eienskappe wat die rolspelers dryf, is byvoorbeeld afguns, selfsug, gierigheid en vooroordeel. Alles is beslis nie negatief nie, want daar is ook omgee en vergifnis en 'n oulike dogtertjie wat beslis bydra om Anja se hart te verander.
Susan Olivier het haarself reeds bewys as suksesvolle romanseskrywer, en sy het hierdie meer uitgebreide plot met gemak hanteer. Dalk te laat vir die kerskous, maar skaf dit gerus aan.
Als oor kop in die feestyd
Die feestyd het aangebreek, en baie lesers het méér tyd as normaalweg om in 'n boek verlore te raak. Ekself het 'n besonder bedrywige, maar baie geseënde eerste helfte van Desember beleef en vir lees was daar min tyd.
Bernette Bergenthuin se tweede roman is reeds in 2014 gepubliseer, en dit was my keuse vir die vlug Kaapstad toe. Dit was egter eers met my tuisk oms, wat ek reg kon laat geskied aan hierdie heerlike verhaal.
CC Veldsman was nog altyd 'n rebel. Ná haar pa se dood, neem sy, getrou aan haar impulsiewe aard, hals oor kop 'n besluit wat haar familie en haar besigheid, ook haar lojale werknemers, ten nouste raak.
Dit was 'n plesier om te beleef hoe die hoofkarakter ontwikkel en haar spoke in die oë kyk. Die randkarakters is ook goed ontgin en ondersteun die hoofstorielyn uitstekend.
Indien jy dus nog nie hierdie een onder oë gehad het nie, kyk gerus uit vir die goeie aanbiedings, by byvoorbeeld Lapa en Graffiti Boeke.